Kvinden skulle angiveligt have hældt brandbar væske på trappen til førstesalen i huset på Kystvejen i Dokkedal. Hendes 42-årige mand lå ovenpå og sov, da der gik ild i trappen. Den 39-årige kvinde blev fredag eftermiddag varetægtsfængslet i fire uger. Brandforsøget skabte en masse røg, hvilket fik kvinden til at fortryde. Hun forsøgte at slukke ilden, men uden held. Derfor tilkaldte hun naboen, som slukkede ilden med en pulverslukker og fik reddet manden ud af huset. Politiet blev ikke underrettet i første omgang, hvorfor varetægtsfængslingen først skete fredag. Det oplyser vagtchefen. Under grundlovsforhøret ville kvinden intet sige, derfor kendes motivet til brandstiftelsen ikke. Kvinden er sigtet for brandstiftelse og for bevidst at bringe andres liv i fare, hun kan risikere fængsel på livstid.

Opsummering:
39-årig kvinde forsøgte at brænde sin mand inde i deres hus i Dokkedal.